b'\n_START_ARTICLE_\nLinas Karalius\n_START_SECTION_\nMuzikin\xc4\x97, visuomenin\xc4\x97 veikla\n_START_PARAGRAPH_\nB\xc5\xabdamas 14 met\xc5\xb3 savaranki\xc5\xa1kai prad\xc4\x97jo mokytis groti gitara, kontrabosu, tri\xc5\xabba ir mu\xc5\xa1amaisiais. V\xc4\x97liau kartu su Mariumi \xe2\x80\x9eTru\xe2\x80\x9c Bereniu ir Tomu Rimkumi (krep\xc5\xa1ininku) \xc4\xafk\xc5\xabr\xc4\x97 pank roko grup\xc4\x99 \xe2\x80\x9eV\xc4\x97darai\xe2\x80\x9c ir \xc4\xafra\xc5\xa1\xc4\x97 pirm\xc4\x85j\xc4\x85 kaset\xc4\x99._NEWLINE_1991 m. baig\xc4\x97 Vilniaus 27-\xc4\x85j\xc4\x85 vidurin\xc4\x99 mokykl\xc4\x85. Prad\xc5\xbeioje nor\xc4\x97j\xc4\x99s Vilniaus konservatorijoje studijuoti aktoryst\xc4\x99, persigalvojo ir kartu su tais pa\xc4\x8diais bendra\xc5\xbeygiais \xc4\xafk\xc5\xabr\xc4\x97 sunkiojo metalo (death metal) grup\xc4\x99 \xe2\x80\x9eRegredior\xe2\x80\x9c, kuri gyvavo 3 metus, per kuriuos i\xc5\xa1leido vinilin\xc4\x99 12 coli\xc5\xb3 plok\xc5\xa1tel\xc4\x99 Vokietijoje bei kompaktin\xc4\x99 plok\xc5\xa1tel\xc4\x99 Belgijoje, koncertavo Lietuvos, Lenkijos, Vokietijos ir Anglijos klubuose ir festivaliuose._NEWLINE_1994 m. kartu su Mariumi Bereniu prad\xc4\x97jo dirbti radijo stoties M-1 lietuvi\xc5\xa1kos muzikos laidos \xe2\x80\x9eLietuvi\xc5\xa1ki decibelai\xe2\x80\x9c ved\xc4\x97ju. Susipa\xc5\xbein\xc4\x99 su lietuvi\xc5\xa1ka popmuzika juoko d\xc4\x97lei kartu su Mariumi Bereniu \xc4\xafra\xc5\xa1\xc4\x97 dainas \xe2\x80\x9eDebilas ir ba\xc5\xbeny\xc4\x8dioje debilas\xe2\x80\x9c ir \xe2\x80\x9eNe pien\xc4\x85 g\xc4\x97r\xc4\x99s ne nuo pieno ir mirsi\xe2\x80\x9c \xe2\x80\x93 taip atsirado grup\xc4\x97 \xe2\x80\x9e\xc5\xbdas\xe2\x80\x9c (\xc5\xbdertva Ant Sm\xc5\xabgio). Grup\xc4\x97 siek\xc4\x97 ironi\xc5\xa1kai pa\xc5\xa1iepti degraduojan\xc4\x8di\xc5\xb3 Lietuvos \xc5\xbemoni\xc5\xb3 gyvenimo vertybes ir lietuvi\xc5\xa1k\xc4\x85 pop muzik\xc4\x85. 1995 m. gegu\xc5\xbe\xc4\x97s m\xc4\x97n. Andrius Mamontovas pakviet\xc4\x97 grup\xc4\x99 sudalyvauti muzikos grup\xc4\x97s Foje gimtadienio koncerte Vingio parke (pasirodymas 1995 m. koncerte laikomas grup\xc4\x97s \xe2\x80\x9e\xc5\xbdas\xe2\x80\x9c gyvavimo prad\xc5\xbeia). Linas Karalius prad\xc4\x97jo vokalisto karjer\xc4\x85 ir gavo pravard\xc4\x99 Ezopas. B\xc5\xabdamas \xe2\x80\x9e\xc5\xbdas\xe2\x80\x9c sud\xc4\x97tyje, pad\xc4\x97jo grupei i\xc5\xa1leisti 14 album\xc5\xb3. Projekto \xe2\x80\x9eDie2kai.LT" vienas i\xc5\xa1 sumanytoj\xc5\xb3 ir prodiuseri\xc5\xb3._NEWLINE_2000 m. vaidino lietuvi\xc5\xa1kame televizijos humoro seriale \xe2\x80\x9eGrybauskai\xe2\x80\x9c (re\xc5\xbe. Maris Martinsons, Raimondas Pa\xc5\xa1kevi\xc4\x8dius)._NEWLINE_2001 m. prad\xc4\x97jo dom\xc4\x97tis dvasiniu \xc5\xbemogaus tobul\xc4\x97jimu, tapo vegetaru, nustojo vartoti svaigalus. 2004 m. paliko grup\xc4\x99 ir prad\xc4\x97jo dirbti Vilniaus miesto savivaldyb\xc4\x97je, \xc4\xafsitraukdamas \xc4\xaf narkomanijos mokyklose prevencijos program\xc4\x85. Neakivaizd\xc5\xbeiai studijavo \xc5\xa0iauli\xc5\xb3 universiteto Edukologijos fakultete. 2005 m. kartu su \xc5\xbemona Raimonda Vilniaus miesto centre atidar\xc4\x97 \xe2\x80\x9eTranzArt\xe2\x80\x9c jogos studij\xc4\x85. L. Karalius buvo projekto \xe2\x80\x9eNauja mada\xe2\x80\x9c autorius ir pagrindinis kuratorius. Skait\xc4\x97 paskaitas apie svaigal\xc5\xb3 vartojimo pasekmes vaik\xc5\xb3 namuose ir vasaros poilsio stovyklose. Veda jogos ir kv\xc4\x97pavimo meditacijos seminarus suaugusiems._NEWLINE_Susituok\xc4\x99s jau tre\xc4\x8di\xc4\x85 kart\xc4\x85 (1994 m. ved\xc4\x97 Jurgit\xc4\x85, 2002 m. - Raimond\xc4\x85, 2015 m. - Viktorij\xc4\x85); Dukra Egl\xc4\x97 (g. 1994 m.) \xe2\x80\x93 i\xc5\xa1 pirmos santuokos, s\xc5\xabnus V\xc4\x97jas (g. 2002 m.) \xe2\x80\x93 i\xc5\xa1 antrosios santuokos. Nuo 2005 iki 2013 draugavo su Gintare Gurevi\xc4\x8di\xc5\xabte (g. 1986 m.), , , .\n_START_SECTION_\nPolitika\n_START_PARAGRAPH_\nNuo 2008 m. Seimo narys, i\xc5\xa1rinktas pagal Tautos prisik\xc4\x97limo partijos s\xc4\x85ra\xc5\xa1\xc4\x85. Priklaus\xc4\x97 Krik\xc5\xa1\xc4\x8dioni\xc5\xb3 partijos frakcijai, buvo LR Sveikatos reikal\xc5\xb3 komiteto narys, Alkoholizmo ir narkomanijos prevencijos komisijos narys, Jaunimo ir sporto reikal\xc5\xb3 komisijos pirmininko pavaduotojas._NEWLINE_2010 m. lapkri\xc4\x8dio 11 d. i\xc5\xa1 L. Karaliaus, d\xc4\x97l be pateisinamos prie\xc5\xbeasties praleidin\xc4\x97t\xc5\xb3 Seimo pos\xc4\x97d\xc5\xbei\xc5\xb3, po apkaltos, buvo atimtas Seimo nario mandatas._NEWLINE_Dalyvavo parlamentin\xc4\x97s grup\xc4\x97s \xe2\x80\x9eU\xc5\xbe demokrati\xc5\xa1k\xc4\x85 Baltarusij\xc4\x85\xe2\x80\x9c veikloje, priklaus\xc4\x97 tarpparlamentini\xc5\xb3 ry\xc5\xa1i\xc5\xb3 su Ispanijos Karalyste, Kanada, Kinijos Liaudies Respublika, \xc4\x8cil\xc4\x97s Respublika, Lotyn\xc5\xb3 Amerika, Portugalijos Respublika, Italijos Respublika, Indijos Respublika, Japonija, Jungtin\xc4\x97s Amerikos Valstijomis, Turkijos Respublika, Vokietijos Federacine Respublika grup\xc4\x97ms.'